ጠቅላይ ሚኒስትር አብይ አህመድ የኮናክሪ ወደብን ጎበኙ
 አዲስ አበባ፡- በጊኒ ሪፐብሊክ ጉብኝት በማድረግ ላይ የሚገኙት የኢፌዴሪ ጠቅላይ ሚኒስትር ዶክተር አቢይ አህመድ የኮናክሪ ወደብን ጎበኙ። ጠቅላይ ሚኒስትሩ ከሀገሪቱ ፕሬዚዳንት አልፋ ኮንዴ ጋር በመሆን ኦቶኖሜ ዴ ኮናክሪ ወደብን ጎብኝተዋል።ጠቅላይ ሚኒስትር ዶክተር አቢይ ከትናንት በስቲያ ለይፋዊ የሥራ ጉብኝት ኮናክሪ መግባታቸውን የጠቅላይ ሚኒስትር ፅህፈት ቤት አስታወቋል። ጠቅላይ ሚኒስትሩ ጊኒ ኮናክሪ ሲደርሱም የጊኒ ሪፐብሊክ ፕሬዚዳንት ፕሮፌሰር አልፋ ኮንዴ አቀባበል አድርገውላቸዋል። የጠቅላይ ሚኒስትሩ የጊኒ ጉብኝት የሁለቱን ሀገራት ግንኙነት ወደ ላቀ ደረጃ ማሳደግን ዓላማ ያደረገ መሆኑ ነው የተመለከተው። ሁለቱ መሪዎች በሀገራቱ የሁለትዮሽ ግንኙነት ላይ መክረዋል።የጊኒ ሪፐብሊክ ፕሬዚዳንት ፕሮፌሰር አልፋ ኮንዴ ባለፈው ዓመት በዚህ ወቅት በኢትዮጵያ ይፋዊ የሥራ ጉብኝት አድርገው ነበር።በጉብኝታቸው ወቅት ሁለቱ
ሀገራት ስትራቴጂክ አጋርነትን
የሚያጠናክሩ የሚኒስትሮች የጋራ
ኮሚሽን መመስረቻ ስምምነት
ያደረጉ ሲሆን፥ በትምህርት፣
ጤና፣ በገንዘብና አስተዳደር
፣ በግብርና እንዲሁም
በባህልና ቱሪዝም መስኮች
ለመተባበር የሚያስችል ስምምነቶችን
ተፈራርመዋል።አዲስ ዘመን ታህሳስ 30/2012